НАРЕДБА ЗА ОБЩЕСТВЕНИЯ РЕД И ПОЛЗВАНЕТО НА ПУБЛИЧНАТА СОБСТВЕНОСТ НА  ТЕРИТОРИЯТА НА ОБЩИНА НОВА ЗАГОРА

Глава първа

Общи положения

Чл.1. (1) Тази наредба урежда обществените отношения свързани с опазването на общественият ред и опазването и ползването на публичната собственост, като определя правилата, нормите, задълженията и правомощията на Община Нова Загора и гражданите за осигуряване и опазване на обществения ред и общинското имущество и е задължителна за:

1. всички лица, които живеят постоянно или временно пребивават на територията на община Нова Загора;

2. собствениците и обитателите на жилищни сгради, 

3. председателите на управителни съвети или управителите на етажната собственост, по отношение на предназначените за общо ползване части на сградите и прилежащите терени.

4. управителите на търговски дружества, едноличните търговци, ръководителите на предприятия, учреждения и организации, а така също и на лицата, развиващи дейност на територията на общината.

Глава втора

Осигуряване и опазване на обществения ред

Чл. 2. (1) С цел опазване здравето и осигуряване условия за спокойствие, труд и отдих на гражданите се забранява:

1. Извършването на всякакви видове дейности, причиняващи шум, вибрации, отделяне на прах, дим, излъчвания, замърсявания и други подобни над общоприетите норми, съгласно действащото законодателство; 

2. Построяването на автомивки, автотенекеджийници и работилници за монтаж и демонтаж на гуми в Централна градска част на гр. Нова Загора.

(2) В останалата част на град Нова Загора, с изключение на промишлена зона, построяването на автомивки, автотенекеджийници и работилници за монтаж и демонтаж на гуми се разрешава само след изрично писмено съгласие на собствениците на съседните имоти.

Чл. 3. (1) В обектите, където преди влизането в сила на тази Наредба е разрешено да се извършва производствена, търговска или друга стопанска дейност, причиняваща шум, отделяне на прах, вибрации, излъчвания, замърсявания, надвишаващи допустимите норми, задължително се изграждат и монтират вентилационни системи, както и необходимата шумо и звукоизолация, съобразно нормативните изисквания, отнасящи се за конкретния обект и по начин, недопускащ превишаване на хигиенните норми в сградата, където се намира.   

(2) При наличие на жалби за шум и вибрации и неспазване на работното време от посоченото в чл. 8 ал. З на тази Наредба, от собствениците или лицата стопанисващи обектите по ал. 1 се изисква протокол, издаден от Регионалната здравна инспекция, за замерване на шума, вибрациите и отделянето на вредни течности и газове (флуиди), с който да се удостовери, че не се превишават допустимите санитарно-хигиенни норми.

(3) В случай, че лицата откажат да предоставят протокола по ал. 2 до 7 дни или въз основа на предоставения протокол се установи, че допустимите санитарно-хигиенни норми се превишават, временно се отнема правото да се извършва дейността до отстраняване на допуснатите нарушения.

Чл.4. (1) На обществени места и в частни имоти, находящи се на територията на общината, се забранява викането, пеенето, свиренето и създаването на шум, независимо от произхода му, използването на озвучителни системи и други електронни устройства, нарушаващи обществения ред и спокойствието на гражданите, включително и за религиозни, политически и търговски цели. 

(2) Забраната по предходната алинея не се прилага при обществени кампании, разрешени или съгласувани по установения нормативен ред. 

(3) Ръководствата на партии, коалиции, както и независими кандидати по време на европейски, президентски, парламентарни и местни избори се задължават да: 

1. да организират поставянето на агитационни материали на определените от кмета на общината места и снемането им след приключване на изборите;

2. да внесат в деня на започване на предизборната кампания в касата на Общината депозит, определен със заповед на кмета на Общината. В случай, че партиите, коалициите или инициативните комитети не изпълнят задължението си да премахнат агитационните материали три дни след датата на произвеждане на изборите, депозитите не се възстановяват, и се използват за заплащане на работите, необходими за премахване на агитационните материали от Общината. 

(4) Поставянето на агитационни материали на сгради, огради, витрини и др., които не са общинска собственост, се извършва с разрешение на собственика.

(5) Забранява се поставянето и лепенето на агитационни материали на сгради – общинска собственост, по дърветата и стълбовете за уличното осветление.

Чл.5. (1) 3абранява се:

1. търговията на пиротехнически изделия от търговци и физически лица, без  полицейско разрешение за търговия, съгласно Закона за контрол над взривните вещества, огнестрелните оръжия и боеприпасите (ЗКВВООБ) и Правилника за неговото прилагане. 

2. търговията на пиротехнически изделия от търговци и физически лица на места, където не са спазени изискванията за продажба и съхранение на тези изделия, съгласно ЗКВВООБ и останалите нормативни актове.

3.продажбата на пиротехнически изделия в нестандартни опаковки, не придружени от сертификат за качество, издаден от производителя и инструкция на български език за безопасна работа с изделието.

4. хвърлянето и възпламеняването на бомби, пиратки и други гърмящи и пожароопасни стоки и предмети на обществени места както и на места, които са в близост до леснозапалими материали и течности, включително и по време на Коледни, Новогодишни и други празници и тържества.

5. употребата и носенето на огнестрелни, газ-сигнални, пневматични и други оръжия и устройства, както и на взривни вещества, извън определените за целта места и по начин, създаващ опасност или застрашаващ безопасността, спокойствието, здравето и живота на гражданите.

5а. /Нова, приета с Решение № 182/29.08.2024 г./ открито носене и/или ползване на обществени места на предмети, пригодени за лесно извършване на физическо разкъсване на твърди тела и/или предназначени за лична отбрана или нападение, като бухалки, боксове, ножове – ловни, кухненски, макетни, джобни и т. н., по начин, създаващ опасност или застрашаващ безопасността, спокойствието, здравето и живота на гражданите.

6. извършването на огнеопасни и взривоопасни дейности от лица, без наличието на съответно съгласуване или разрешение от компетентните органи, както и извън определените за целта места.

(2) Използването на пиротехнически изделия се извършва само при наличие на разрешение, издадено от компетентните органи на МВР по установения нормативен ред. 

(3) Забранява се продължителното форсиране на място на двигатели на моторни превозни средства, както и безконтролното включване на алармени системи.

(4) Забранява се на водачите на пътните превозни средства, освен в случаите за предотвратяване на пътно транспортно произшествие, да извършват маневрите:

рязко потегляне, спиране, и смяна посоката на движение, придружено с блокиране и приплъзване на колелата. 

(5) Забранява се на водачите на двуколесни пътни превозни средства движението по уличната мрежа, използвайки само предно или задно колело.

(б) Забранява се организиране на състезания с пътни превозни средства на територията на общината, с изключение на тези, провеждани на определените за целта места и по съответния ред.

(7) /Нова, приета с Решение № 182/29.08.2024 г./ Забранява се управлението на скейтбордове, ролери и други подобни на територията на пешеходните зони.

Чл. 6. (1) Забранява се на лицата, стопанисващи заведения за хранене и развлечения собствениците, физически и юридически лица, стопанисващи питейни и увеселителни заведения, в чиято програма са включени еротични танци, да допускат посещението на лица под 18 г.

(2) След 20.00 ч. родителите, настойниците, попечителите и другите лица, които полагат грижи за дете, са длъжни да придружават децата на обществени места ако детето не е навършило 14-годишна възраст, и след 22.00 часа, ако детето е навършило 14, но не е навършило 18-годишна възраст.

(З) В случай, че родителите, настойниците, попечителите и другите лица, които полагат грижи за дете, не могат да го придружат на обществени места след 22.00 часа, ако детето е навършило 14, но не е навършило 18-годишна възраст, са длъжни да осигурят пълнолетно дееспособно лице - роднина по права линия или по съребрена линия до четвърта степен за негов придружител. 

(4) Ако придружител е лице, извън посочените в горната алинея лица, то той удостоверява това си качество с пълномощно от лицата по чл.б, ал.2.

(5) Забранява се на търговците, стопанисващи заведения за хранене и развлечения да допускат лица, ненавършили 18-годишна възраст без придружител съгласно предходните алинеи.

(6) Забранява се на търговците и други лица да продават, предлагат и сервират алкохолни напитки, тютюн и тютюневи изделия на лица под 18 г.

Чл.7. Забранява се насочването на лазери, прожектори и други насочени и кохерентни лъчения срещу хора и пътни превозни средства. Употребата на лазери се извършва, съгласно Наредба № 9 от 28.10.1986 г. за санитарните правила при работа с лазери, издадена от министъра на народното здраве, обн. ДВ, бр. 95 от 09.12.1986 г.

Чл.8. (1) За задоволяване на битови потребности, в сградите етажна собственост, строителни, монтажни или ремонтни дейности, може да се извършват само от 08.00 до 14.00 часа и от 16.00 до 22.00 часа, след предварително писмено уведомяване на таблото за обяви на всички съседи, най-малко 24 часа преди започването на дейността.

(2) Забранява се на търговски обекти, игрални зали и други стопански обекти, които с дейността си предизвикват шум извън допустимите санитарно-хигиенни норми и се намират на отстояние до 30 метра от жилищни сгради, да извършват дейност след 22.00 часа, както и в почивни дни.

(3) В сгради, етажна собственост, може да се извършва търговска или друга стопанска дейност само в обектите, предвидени за такава цел, съгласно одобрения и съгласуван проект на сградата или в обекти, за които са спазени нормативно установените изисквания за функционирането им, с работно време от 08:00 до 22:00 часа. За търговските обекти и игрални зали с работно време, различно от посоченото, находящи се в жилищни сгради с режим на етажна собственост, се изисква съгласие на 50% + 1 от собствениците, като задължително се изисква съгласието на всички непосредствени съседи.

(4) В сгради, етажна собственост, се забраняват:

1. шумни увеселения в периода от 22.00 до 08.00 часа;

2. производствени и промишлени дейности.

(5) В случаите, когато не могат да се осигурят ефикасни обезшумителни мерки, за спазване изискванията на съответните хигиенни норми, ползването на озвучителни уредби и на шумни апарати и машини (прахосмукачки, циклещи и др.) може да става само от 08.00 до 14.00 и от 16.00 до 22.00 часа.
(6) Свиренето на музикални инструменти и пеенето за обучение, репетиране, преподаване и музициране може да става само от 08.00 до 14.00 часа и от 16.00 до 22.00 часа.

Чл. 9. (1) Забраняват се хазартните игри на обществени места, освен в специално предназначените за целта игрални заведения, съгласно Закона за хазарта.

(2) 3абранява се просията и врачуването на обществени места.

(3) Забранява се провеждането на сватбени, семейни, фирмени и други тържества и събирания и разполагане на трайни или временни съоръжения и конструкции на нерегламентирани места - улици, площади, градинки, паркове и други обществени и частни имоти, водещи до нарушаване на обществения ред и спокойствието на гражданите.

(4) Забранява се употребата на алкохолни напитки извън определените по съответния ред обществени места. 

(5) 3абранява се употребата на упойващи вещества на обществени места.

(б) Забранява се ползването на общински площи от улични музиканти, певци, артисти и други самодейци, без разрешение от кмета или упълномощено от него длъжностно лице.

Чл. 10 В сгради, етажна собственост, се забранява складирането на строителни материали, отпадъци и предмети в общите части на сградата (коридори, стълбищни и етажни площадки, тавани, подпокривни пространства, мазета, шахти и други), които трябва да се поддържат свободни и проходими. 

Чл. 11. (1) Лицата, стопанисващи заведения за хранене и развлечения, общински, държавни и частни обекти за търговия и услуги, са длъжни да организират охрана на обществения ред в обекта, който стопанисват. 

(2) Нарушителите на обществения ред в обекта се отстраняват от съответните служители, охраняващи обекта, които незабавно уведомяват органите на МВР.

Чл. 11а /Нов, приет с Решение № 182/29.08.2024 г./ Лицата, стопанисващи заведения за хранене и развлечения, като дискотеки, кафе-клубове, бар-клубове, пиано-барове, бар-казина, бар-вариете, нощни барове с и без програма и др. с работно време след 22:00 часа са длъжни:

1. да организират контролно-пропускателният режим в заведенията с оглед недопускане на лица с огнестрелно, газово и хладно оръжие, както и предмети, които могат да се използват като оръжие, включително боксове и бухалки; спрейове със защитен газ, с разяждащи или с оцветяващи вещества; пиротехнически изделия; наркотични или други упойващи вещества.

2. да оборудват заведенията с необходимите технически средства за откриване на хладно и огнестрелно оръжие, като осигурят: непрекъснато видеонаблюдение с камери в режим на записване, паникбутони, стационарни детектори за метал.

3. да осигурят техническа възможност записите от видеокамерите да бъдат предоставени на органите на МВР незабавно при поискването им. Да съхраняват записите от видеокамерите за срок от 30 дни.

4. да осигурят отговорник по сигурността, който при възникване на инцидент незабавно да уведомява органите на МВР и незабавно да им предостави видеозаписите."

Чл. 12. Собствениците, физически и юридически лица, стопанисващи обекти в жилищни и административни сгради, обществени и здравни заведения и други, при разполагане на климатични, вентилационни или отоплителни инсталации са длъжни: 

1. Да не допускат разполагането и/или експлоатацията на отоплителни,  климатични и вентилационни инсталации - източници на шум с високо ниво на звуково налягане и вибрации, в помещения с нормирано ниво на шума или в непосредствено съседство до тях, установено с протокол от Регионалната здравна инспекция.

2. Да отведат конденза, отделящ се от отоплителните и климатични системи, които са монтирани в жилищни блокове, кооперации, административни сгради, обществени и здравни заведения и други такива чрез съответни инсталации, така че да не се оттичат върху стълбища, тротоари, проходи и други площи за движение на граждани.

Чл. 13. Забранява се къпането и използването на плавателни съоръжения от всякакъв тип на територията на общинските водоеми, без разрешение от стопанисващите ги субекти и от общинската администрация.

Глава трета

Поддържане на естетичен вид и чистота на населените места на територията на Община Нова Загора

Чл. 14. (1) Поддържането на естетичен вид и чистота по отношение на производствени, административни, обществени сгради, складове, гаражи, паркинги, кооперативни пазари и други имоти, се осигурява от собствениците или наемателите на имоти, които ги управляват и стопанисват в периметър най-малко 3 м около обекта.

(2) Собствениците и/или ползвателите на посочените в ал. 1 обекти са длъжни да не допускат напускането на обекта на моторни превозни средства, създаващи предпоставка за замърсяване на пътното платно и прилежащата територия. 

(З) Собствениците и/или ползвателите на варови, бетонови възли и изпълнителите на строителни обекти са длъжни да осигурят необходимите условия и техника за измиване и почистване на напускащите обекта моторни превозни средства.

(4) При констатиране на повторно нарушение се спира дейността на обекта до отстраняване на допуснатите нарушения.

Чл. 15. (1) Поддържането на чистотата и естетичния вид около жилищни сгради, в междублокови пространства и търговски обекти е задължение на:

1. Гражданите, съгласно график на Управителния съвет и/или управителя на етажната собственост, или на назначен портиер или чистач.

2. Собствениците по отношение на индивидуалните дворове, постройки и съоръжения, ведно с прилежащи към тях територии.

3. Собствениците на моторни превозни средства по отношение на местата за паркирането им.  

Чл. 16. (1) Управителите на търговските дружества, едноличните търговци, ръководителите на предприятия, учреждения и обществени организации, собствениците или наемателите на сгради и търговски обекти се задължават да отстраняват падналия сняг от тротоарите и пространствата, прилежащи към сградите и търговските обекти, както и да отстраняват ледените висулки.

(2) Лицата по ал. 1 са длъжни да отстраняват и снега по покривните пространства на притежаваните или стопанисваните от тях сгради, в случай че се създава опасност от падането на снега от покривите върху тротоари и площи, по които се движат хора. 

Глава четвърта

Организация на транспортното обслужване и безопасност на движението

Чл. 17. Спрените от движение, излезлите от употреба и изоставените превозни средства трябва да бъдат паркирани в гаражи, в дворната част на поземлените имоти, както и в обособените за тази цел обществени паркинги. Забранява се паркирането им в имоти общинска и държавна собственост, които не са предназначени за тази цел, включително, на тротоарите, улиците, площадите, зелените площи и междублоковите пространства и в откритите обществени паркинги. 

Чл. 18. Установяване собствениците на превозните средства, паркирани в нарушение на забраните по чл. 17 и евентуално принудителното преместване на излезлите от употреба МПС се извършва от упълномощени със заповед на кмета на Община Нова Загора длъжностни лица. 

Чл.19. Забранява се:

1. паркирането върху или в близост по-малка от два метра от уличните

противопожарните хидранти;

2. завземането, ограждането, поставянето на съоръжения и маркиране с трайни знаци за паркиране на превозни средства, съоръжения за намаляне на скоростта върху улици, тротоари, площади и алеи в жилищните комплекси и в откритите паркинги;

3. поставянето на кашпи, вериги, ленти и/или други предмети и съоръжения върху уличните платна, и/или тротоари, както и заграждането им с бариери освен в случаите когато има разрешение от общинската администрация; 

4. престоя и паркирането на таксиметрови автомобили с цел изчакване на клиенти, освен на определените за тази цел таксиметрови стоянки;

5. движението, спирането и паркирането на пътни превозни средства върху тротоари, тревните площи и алеите в паркове, детски площадки и пешеходни зони. 

6. домуването на автобуси и товарни автомобили, строителна мобилна техника по улици, тротоари, вътрешно комплексни алеи и паркинги. 

7. движението на моторни превозни средства без шумозаглушаване или с неизправно шумозаглушаване; 

8. смяната на масла и замърсяване, предизвикано от ремонтиране на моторни превозни средства, извън определените за това места.

9. повреждането, замърсяването или облепването с рекламни и агитационни материали на спирковите знаци и заслони, улични стълбове и съоръжения на уличното осветление;

10. влизането на пътни превозни средства в дворовете на училищата и детските заведения, с изключение на обслужващите автомобили, след разрешение на съответния директор.

Чл. 20. /отменен с Решение №502/27.11.2025г., в сила от 01.01.2026г./
Чл. 20а /Нов, приет с Решение № 182/29.08.2024 г./ 

(1) Индивидуални електрически превозни средства (ИЕПС), съгласно дефиницията на § 6, т. 186 от ДР на ЗДвП, могат да бъдат управлявани на територията на община Нова Загора, при спазване на изискванията и ограниченията, регламентирани със Закона за движението по пътищата и настоящата Наредба. 

(2) Максимално допустимата скорост за движение на ИЕПС на територията на град Нова Загора и населените места от община Нова Загора е 20 км/час. 

(3) Водачите на ИЕПС са длъжни да спазват всички задължения и забрани, изброени в разпоредбите на ЗДвП. 

(4) Забранява се движението на ИЕПС по: 

1. пешеходните зони; 

2. тротоарните площи на всички населени места, с изключение на маркираните тротоарни велосипедни алеи; 

3. градските градини; 

4. площадите; 

5. детските и спортни площадки."
Чл. 21. Забранява се заемането на тротоари или улични площи или спирането на движението без писмено уведомление и съгласие на Община Нова Загора.

Чл. 21а. (1) Забранява се движението на превозни средства с животинска тяга в гр. Нова Загора в зоната, ограничена от улиците "Цар Освободител", "Патриарх Евтимий", "Димитър Благоев", "Хан Аспарух" и "Скобелев".
(2) Забранява се движението на пътни превозни средства с животинска тяга по улица "Патриарх Евтимий" /част от републикански път ІІ - 66/ и улица "Цар Освободител" /част от републикански път ІІ - 55/, поради опасност от възникване на ПТП, както и по улиците "Димитър Благоев", "Хан Аспарух" и "Скобелев".

Чл. 21б. (1) Движението на пътни превозни средства с животинска тяга се допуска при спазване на изискванията на Закона за движение по пътищата и Правилника за прилагането му, след регистрация им в общината или в съответното кметство. Управляващия ППСЖТ е длъжен да носи оригинала от документа за регистрация на превозното средство.

 (2) Пътните превозните средства с животинска тяга трябва да бъдат боядисани в жълт цвят, да имат номера /черен цвят/. Регистрационния номер на ППСЖТ съдържа букви, идентифициращи населеното място и цифри показващи поредния номер на ППСЖТ. Номерата се изписват с трайна боя на 2-те страни на каруцата и отзад.

(3) Всяко пътно превозно средство с животинска тяга трябва да има два бели или жълти светлоотразителя отпред, два червени светлоотразителя отзад, а при движение от 22:00 часа до 06:00 часа и при намалена видимост - отзад вляво светещо тяло, излъчващо бяла или жълта добре различима светлина. Светлоотразителите трябва да са разположени симетрично от двете страни на превозното средство. 

(4) Забранява се движението на ППСЖТ необорудвани със специална престилка за животински отпадъци. 

(5) ППСЖТ могат да се управляват само от пълнолетни лица.
„Глава четвърта „а" /Нова – Реш. №502/27.11.2025г., в сила от 01.01.2026г./
Определяне на реда за ползване на места за паркиране на ППС - „Служебен абонамент"

Чл.21в. (1) На улици и паркинги - общинска собственост, в рамките на специално определени за това зони, на определени места се въвежда режим на платено паркиране „Служебен абонамент", за което се заплаща такса, в размер, определен с Наредбата за определянето и администрирането на местните такси и цени на услуги на територията на Община Нова Загора.

(2) За държавни и общински институции или лечебни заведения, юридически лица на бюджетна издръжка, в зоните по ал. 1 се определят паркоместа за безплатно паркиране „Служебен абонамент".

(3) Границите на зоните, времето и броя на местата за паркиране „Служебен абонамент", както и ползвателите на безвъзмездно отстъпени места за паркиране, се определят от Общинския съвет (Приложение № 1).

(4) Конкретните места за „Служебен абонамент" се определят от кмета на общината.

(5) Паркоместата определени в съответната зона за „Служебен абонамент" се номерират.

Чл.21г. Временно ограничаване на паркирането на местата в режим „Служебен абонамент", с цел провеждане на заявени по съответния ред в Общината мероприятия, се допуска със Заповед на Кмета на Общината.

Чл.21д. (1) Ползватели на „Служебен абонамент" могат да бъдат само юридически лица, еднолични търговци и лица със свободни професии, които са собственици, ползватели и/или наематели на нежилищни имоти.

(2) Неотдадените паркоместа, определени за "Служебен абонамент" се ползват без такси от всички жители и гости на града.

Чл.21е. (1) Мястото за паркиране „Служебен абонамент" следва да е разположено в зоната пред съответния търговския обект/офис.

(2) Максималния брой места за паркиране, които могат да се определят за ползване за един обект, не може да бъде повече от броя на входовете/изходите на лицевата му страна.

(3) При недостиг на паркоместа пред сградата, в която се помещава търговския обект/офис, се допуска ползване на паркоместа извън двете странични граници на сградата, при условие, че не е налице конфликт със собствениците или наемателите на съседните обекти.

Чл.21ж. (1) Лицата, желаещи да ползват служебни паркоместа по улици и паркинги - общинска собственост, подават заявление (Приложение №2) до Кмета на Община Нова Загора. Лицата не следва да имат задължения към община Нова Загора.

(2) Към заявлението се прилага копие от документа за собственост или договора за наем на търговския обект/офис, пред който ще се ползват паркоместата.

Чл.21з. (1) Заявлението се разглежда в 10 дневен срок от подаването му от длъжностни лица, определени от кмета на общината. Длъжностните лица разглеждат заявлението и приложените към него документи, извършват служебна проверка в търговския регистър и за наличие на задължения към общината, както и извършват оглед на местата и разположението им и се произнасят с писмено мотивирано становище за издаване на разрешение или отказ.

(2) Въз основа на становището в 15 дневен срок от подаване на заявлението Кмета на общината издава разрешение за срок до 1 година или отказ за ползване на място за паркиране „Служебен абонамент".

(3) Разрешението за ползване на място за паркиране „Служебен абонамент" се издава за срока, посочен в заявлението, но не повече от края на календарната година, за която се иска разрешението.

(4) За получаване на ново разрешение се подава заявление по общия ред не по-късно от 30 календарни дни преди изтичане срока на неговата валидност.

Чл.21к. Разрешението се съхранява в съответния търговски обект/офис и съдържа следните данни:

· Наименование на юридическото лице или едноличен търговец;

· ЕИК;

· Име, презиме и фамилия на представляващия юридическото или физическо лице;

· Седалище и адрес на юридическото или физическо лице;

· Адрес на обекта;

· Брой и номера на паркоместата;

· Срок на валидност на разрешението;

Чл.21л. (1) Местата за паркиране „Служебен абонамент" се сигнализират с подвижни преносими табели, които се предоставят от Община Нова Загора.

· (2) Табелите са двулицеви и съдържат следните символи и информация, които са еднакви за двете страни:

· символ на пътен знак Д 19 - „Паркинг";

· надпис „Служебен абонамент";

· 08:00 - 18:00

(3) Табелите се съхраняват от собственика или наемателя на търговския обект/офис за срока на ползване на абонамента, като след изтичане срока на издаденото разрешение, същите се връщат на Община Нова Загора. При повреждане или невръщане на табелата, стойността й се заплаща на общината,

(4) Паркоместата „Служебен абонамент", определени за безвъзмездно ползване се сигнализират с неподвижен пътен знак Д 19 „Паркинг" и допълнителна табела Т 17 с текст „Служебен паркинг, наименование на институцията и броя на местата".

Чл.21м. Не се допуска преотстъпване на паркоместа „Служебен абонамент" срещу заплащане. При неплащане на таксата за повече от два месеца и при констатирани нарушения, разрешението за ползване се отнема със заповед на Кмета на община Нова Загора и/или упълномощено от него лице, при условията и по реда на наредбата.

Чл.21н. Забранено е паркирането на автомобили на места означени за „Служебен абонамент" и „Служебен паркинг", освен за автомобили, допуснати от ползвателя на местата.

Чл.21о. Не се допуска поставянето на ограничителни знаци, бариери, колчета и други подобни за ограничаване на служебните паркоместа.

Чл.21п. Неспазването на начина на паркиране, изискванията, заложени в наредбата и/или издаденото разрешение за ползване, е предпоставка за налагане на наказание по реда на настоящата наредба и/или за отнемане на разрешението.

Чл.21р. Контролът по използването на паркоместа „Служебен абонамент" се осъществява от органите на МВР, по сигнал на ползвателя.
Глава пета

Осигуряване на обществен ред и чистота при извършване на строителна и ремонтно-строителна дейност

Чл. 22. (1) Превозването на отпадъци или насипни товари се извършва с превозни средства, снабдени с контейнери или добре уплътнени каросерии и здрави покривала, по определени от Община Нова Загора маршрути за превозването им. 

(2) Водачът на превозващото моторно превозно средство е длъжен да притежава заверен пътен лист и копие от заверения маршрут.

(3) Забранява се отклонение на пълно със строителни отпадъци и/или изкопни земни маси моторно превозно средство от определения маршрут. 

Чл. 23. При извършване на строителна или строително-ремонтна дейност в благоустроени райони, извеждането на отпадъците се извършва до края на работния ден.

Чл. 24. Площадките, на които се извършва строителна или строително-ремонтна дейност се ограждат с плътни, стабилни огради.

Чл. 25. (1) Стоварване и съхраняване на строителни разтвори и материали на общински терени се извършва само в съдове, контейнери и на площадки разрешени от общината съгласно утвърдения план за безопасност и здраве на обекта.

(2) След окончателното завършване на строителната или строително монтажна дейност, строителят е длъжен да възстанови естетичния вид на използваните площадки и щетите на околната среда възникнали от транспорта и съхранението на материалите и от строителната дейност.

Чл. 26.  Забранява се:

1. Изхвърляне на строителни отпадъци извън определените от общината места.

2. Изхвърлянето на строителни отпадъци от нелицензирани за това лица.

З. Рекултивацията на терени без необходимите разрешителни.

4. Формирането на временни депа за изкопни земни маси без издадено разрешение от компетентен орган. 

5. Отвеждането на води от строителни площадки и бетонови възли извън отточните шахти.

6. Поставянето на фургони без разрешение от общината или извън посочените в плана за безопасност и здраве места в строителните обекти; 

7. Изземването на пръст, пясък и други инертни материали на територията на Община Нова Загора извън лицензираните лица от Министерство на околната среда и водите кариери.

Чл. 27. (1) След окончателното завършване на строителната дейност при обекти от инженерната инфраструктура задължително да се извърши възстановяване на настилката съгласно приложения график.

(2) След приключване на всички строежи, качествено се възстановява увредената от прокопаване градска среда - пътни платна и настилки, тротоари, фасади, зелени площи, трайна растителност, паркова мебел, осветление и други. 

Чл. 28. Специализираните фирми са длъжни да ремонтират или възстановят повредените /откраднатите/ капаци и решетки на шахтите /отоците/ на поддържаната от тях инфраструктура в указания срок.

Глава шеста

Експлоатация и опазване на общинските имоти, предназначени за общо ползване

Чл. 29. (1) На територията на общината се забранява:

1. отварянето и влизането под какъвто и да е предлог в подземните и надземните инсталационни колектори и съоръжения, без писмено разрешение на собствениците или ползвателите.

2. изливането в подземните и надземните инсталационни колектори,  канализацията или на други неразрешени за това места на течни отпадъци от бита, от производствена и друга стопанска дейност, химически агресивни, отровни, биологически вредни вещества. 

3. извършване на строително-монтажни работи в имоти, общинска собственост, от лица, които нямат право да извършват тази дейност и без разрешение от техническите служби при общината.

4. разкопаването на улици, тротоари и земни площи, както и прокопаването и извършването на ремонтна дейност от фирми и граждани, без разрешение за това от Главния архитект на Община Нова Загора и без необходимата сигнализация.

5. увреждането или унищожаването на противопожарните съоръжения, както и заличаването на техните означения, както и увреждане или унищожаване на геодезически репери, указателни табели и други сигнализационни предмети. 

6. открито полагане на всякакъв вид кабели по тротоари, фасади на сгради, пътни платна и дървета.

7. използването на питейна вода за промишлени, производствени и други небитови нужди, както и за миене на моторни превозни средства. 

8. повреждането и унищожаването на пътните, тротоарните, градинските и паркови настилки и съоръжения; на обществените телефонни апарати, съоръжения и кабини; на спирките на общественият транспорт; на обществените чешми и уличните пожарни хидранти и съоръжения; на уличните парковите осветителни тела и съоръжения; на рекламните съоръжения и площи, на скулптурно-декоративните фигури и елементи, паметните плочи и възпоменателни табели; на обществените тоалетни, сгради и огради; на пътните знаци, табели, указатели, светофари, ограждения, съоръжения, съдове за твърди битови отпадъци, както и на всякакво друго общинско имущество. 

9. движението, спирането и паркирането на пътни превозни средства върху тревните площи и алеите. 

10. миенето на стъкла на моторни превозни средства, продажбата на печатни издания и друга търговска дейност на кръстовищата и уличните платна.

11. паленето на огън на обществени места, без предварителното съгласуване или разрешение от компетентните органи, разполагането и използването на обществени терени на скари, барбекюта и грилове, освен на определените по съответния ред места.

12. рисуването, писането и драскането по стени, фасадите на сградите, оградите и по пътните съоръжения и маркировка, тяхното замърсяване и повреждане.

13. изписването на знаци, фигури и рисунки по паметниците и паметните плочи, физическото посегателство върху тях, както и оскверняването им с действия, несъвместими с обществения морал и норми на поведение.

14. писането и поставянето на знаци по дърветата, пейките, увреждането на кората и дървесината на растителността.

15. поставяне и разлепване на афиши, плакати, рекламни и пропагандни материали, обяви, некролози, агитационни материали и други по стени и сгради, извън определените за целта места. 

16. повреждането и унищожаването на съоръжения на кабелни и телевизионни системи. 

17. повреждането на некролози, обяви, реклами, афиши и други материали, поставени на определените за тази цел места. 

18. рязането, чупенето, късането и изкореняването на цветя, дървесни видове и клоните им, брането на плодове, както и преминаването през обособените тревни площи.

19. събирането на лечебни, декоративни и защитени растителни видове от неразрешени за това места, а също така семена, плодове, резници без специално разрешение.

20. ловенето и унищожаването на полезния дивеч, пойните и други птици, събирането на яйцата им и повреждането на поставените за тях къщички, заслони и хранилки.

21. събарянето, повреждането и разместването на огради, табелки, пейки и други съоръжения на парковата мебел, поставени в градините, парковете, детските и спортните площадки и на други обществени места. 

22. използването на детските съоръжения, монтирани в дворовете на детските градини, училища и в парковете, от лица над 14 години. 

23. ограждането, завземането и използването на площади, уличните и междублоковите пространства, паркове, градинки и други площи, за цели, различни от предвидените в регулационния план, извършване на производствена, търговска или друга стопанска дейност, изграждане на бараки и други временни постройки без разрешение, отглеждане на животни, използване за земеделски цели и други.

24. складирането на въглища, дърва, строителни материали, строителни отпадъци и други едрогабаритни предмети, без разрешение от общината, за повече от 24 часа, в предназначените за общо ползване площи (тротоари, улици, зелени площи и др.).

25. отвеждането на големи количества дим и газове от отоплителни и вентилационни системи през прозорци, врати и отвори в стени, непредвидени за целта в техническата характеристика на сградите. 

26. поставяне на недобре закрепени предмети на балкони, прозорци и фасади на сградите.

27. изтупване, изтърсване, изхвърляне на отпадъци, вещи и предмети от балкони и прозорци, както и изливане на вода и други течности на места, извън определените от етажната собственост.

28. извършването на строително-монтажни работи на строежи в периода от 22.00 до 08.00 часа в работните дни, както и пълна забрана за това в празничните и почивни дни. Забраната не се отнася в случаите на извършване на аварийни и възстановителни СМР, при бедствия и аварии и при наложителен непрекъсваем производствен цикъл, след разрешение, издадено от кмета общината.

29. изгарянето, изхвърлянето на гуми, пластмаси, смоли, петролни продукти и други материали, вещества и химикали,  създаващи предпоставки за замърсяване на околната среда. 

30. изхвърлянето на опаковки, фасове от цигари и други замърсяващи предмети от пешеходци и от превозните средства, извън определените за това места.

31. изваждането и разхвърлянето на отпадъци от контейнерите за сметосъбиране.

32. хвърлянето на неизгасени цигари и други огнеопасни предмети и течности в съдовете и другите съоръжения за отпадъци. 

33. изхвърлянето в контейнерите за разделно сметосъбиране на отпадъци, несъответстващи на предназначението им по вид и съдържание. 

Чл. 30. При нарушения на задълженията по тази глава, контролните органи съставят актове на нарушителите.

Чл. 31. Лицата, които повреждат общински имоти, когато деянието не съставлява престъпление по Наказателния кодекс на Република България, се наказват по реда на тази наредба, независимо от имуществената отговорност за причинените вреди.

Глава седма

Опазване на обществения ред при отглеждане на домашни и безстопанствени животни на територията на община Нова Загора

Чл. 32. Отглеждането на животни се извършва по реда на Наредбата за отглеждане на селскостопански животни на територията на община Нова Загора.

Чл. 33. Забранява се:

1. Развеждането на диви животни по улиците, площадите и други обществени места на територията на Община Нова Загора с цел представление или търговия. 

2. Организирането, провеждането и участието в борби с кучета и други животни. 

3. Ловенето и умъртвяването на кучета и котки от лица, които не са оторизирани от закона или друг нормативен акт, както и измъчването им по какъвто и да било начин.

Глава осма

Опазване на обществения ред и чистотата при провеждането на събрания, митинги и манифестации и други масови прояви

Чл. 34. (1) Събрания, митинги и манифестации могат да се провеждат от граждани, сдружения, политически и други обществени организации по реда и при спазване изискванията на Закона за събранията, митингите и манифестациите (ЗСММ).

(2) Когато за едно и също време постъпят повече от едно уведомление, на следващия по време организатор се предлага да посочи друго място и /или друго време за провеждане.

Чл. 35. (1) Разрешение за провеждане на спортни, културни и други индивидуални и масови прояви на открити общински площи, се дава от кмета на общината или от упълномощено от него длъжностно лице по реда и условията на тази глава.

(2) Организаторите на проявите са длъжни предварително да ги съгласуват с органите на Пожарна безопасност, когато се провеждат в помещения, и във всички случаи с РУ на МВР Нова Загора, за което към заявлението за разрешение прилагат становища на тези служби. 

(3) Заявленията за провеждане на масови прояви по ал. 1 се подават в деловодството на Общинска администрация най-малко 7 работни дни преди началото на мероприятието.

(4) Организаторите на проявите са длъжни да внесат в касата на Общината депозит, чийто размер е определен със заповед на кмета на Общината. В случай, че в срок от 24 часа след приключване на проявата не бъде изпълнено задължението по чл. 36, ал. 1, депозита не се възстановява.

Чл. 36. (1) Организаторите на проявите по тази глава са длъжни да осигурят спазването на обществения ред при провеждането им, чистотата на ангажираните площи след края на съответната проява, както и опазването на имотите, собственост на държавата, общината, юридически и физически лица от повреждане и/или унищожаване.

(2) Забранява се при провеждането на спортни и други масови прояви на открити и закрити съоръжения (стадиони, спортни зали), както и на други обществени места:

1. внасянето на огнестрелно или хладно оръжие, както и на други предмети, предназначението или употребата на които би застрашила обществения ред, живота и здравето на присъстващите.

2. внасянето, продажбата и употребата на спиртни напитки и упойващи вещества.

3. посещението на лица в явно нетрезво или неадекватно състояние.

4. тютюнопушенето в закрити помещения или съоръжения.

(3) Общината уведомява заинтересованите ведомства за провеждане на мероприятието/та.

(4) Органите на общинската администрация, със съдействието на полицията, взимат необходимите мерки за нормалното протичане на проявата, осигуряване на обществения ред и безопасността на движението.

Чл. 37. При нарушения на задълженията по тази глава, контролните органи съставят актове на нарушителите.

Глава девета

Контрол и санкции

Чл. 38. (1) Контролни органи по прилагането на тази наредба в рамките на тяхната компетентност са: 

1. Кметът на общината и кметовете на населени места или упълномощени от тях длъжностни лица.

2. Началника на РУ на МВР гр. Нова Загора; 

3. Началника на Районно управление "Пожарна безопасност и спасяване" гр. Нова Загора.

(2) Контролните органи по ал. 1 могат да възлагат задълженията си по осъществяване на контрола на определени от тях длъжностни лица.

(3) Упълномощените длъжностни лица са длъжни да съставят актове на нарушителите за всяко установено от тях нарушение в предоставените им с тази наредба правомощия.

(4) /Нова, приета с Решение № 182/29.08.2024 г./ За установяване на нарушения, свързани с надвишаване на граничните стойности на показателите за шум, контролните органи да бъдат снабдени с  професионален децибеломер SL 5868 P – калиброван, отговарящ на всички стандарти за измерване нивото на шума.

Чл. 39. (1) Установените нарушения на наредбата се налагат административни наказания глоба за физическите лица и имуществена санкция за юридическите лица, едноличните търговци в размерите предвидени за съответните нарушения. 

(2) Конкретният размер на глобата за всяко отделно нарушение се определя от наказващия орган, съобразно тежестта на нарушението, степента на вина на нарушителя.

(З) Установеното в тази наредба административно наказание се налага, ако за същото нарушение не е предвидено по-тежко наказание в друг висшестоящ нормативен акт.

Чл.40. (1) Наложеното административно наказание глоба може да се замени с обществено порицание в случаите, когато нарушителят е непълнолетно лице.

Чл. 41. (1) За установените нарушения на нарушителите се съставят актове от контролните органи или от определени от тях длъжностни лица, съгласно чл. 37 от ЗАНН. 

(2) При явно маловажни случаи на нарушения по тази наредба, контролните органи и другите актосъставители прилагат разпоредбите на чл.39 ал.2 от ЗАНН. 

(3) /Нова, приета с Решение № 182/29.08.2024 г./ При осъществяване на контрол по изискванията на чл.20а от настоящата Наредба, органите на МВР и упълномощените общински органи имат правото да задържат като доказателствен материал индивидуални електрически превозни средства (електрически тротинетки, електрически триколки и други ППС, съгласно § 6, т. 186 от ДР на ЗДвП). Задържаното ППС се връща на законните му собственици, след заплащането на наложената от компетентните органи глоба, по издаденото наказателно постановление. Последното се удостоверява чрез представяне на документ за извършено плащане."
Чл. 42. Въз основа на съставените актове, кметът на общината (или определени от него с изрична писмена заповед длъжностни лица - отменено с Решение № 204/23.12.2015г. по адм. дело № 258 по описа за 2015г. на Адм. съд Сливен), издават наказателни постановления.
Чл. 43. Образуването на административно-наказателни производства, съставянето на актовете, издаването, връчването и обжалването на наказателните постановления, определянето на обезщетенията за причинените от нарушителите вреди, както и изпълнението на влезлите в сила наказателни постановления, става по реда и в сроковете на Закона за административните нарушения и наказания.

Чл. 44. (1) Административнонаказателно отговорни са пълнолетните лица, навършили 18 години, които са извършили административни нарушения в състояние на вменяемост. 

(2) Административнонаказателно отговорни са и непълнолетните, които са навършили 16 години, но не са навършили 18 години, когато са могли да разбират свойството и значението на извършеното нарушение и да ръководят постъпките си.

(3) За административни нарушения, извършени от малолетни, непълнолетни на възраст от 14 до 16 години и поставени под пълно запрещение, отговарят съответно родителите, попечителите или настойниците, които съзнателно са допуснали извършването им.

(4) За нарушения, извършени при осъществяване дейности на предприятия, заведения, организации и търговски дружества, административнонаказателна отговорност носят работниците или служителите, които са ги извършили, както и ръководителите, които са наредили или са допуснали да бъдат извършени.

Чл. 45. (1) (Изменена с Решение № 289/19.12.2024 г.)  На нарушителите на тази наредба се налага административно наказание глоба, в размер до 2000 лв./1022,58 евро/, а на еднолични търговци и юридически лица - имуществена санкция в размер до 10 000 лв./5112,92 евро/. 

(2) (Изменена с Решение № 289/19.12.2024 г.) При повторно нарушение глобата е от 1000 лв./511,29 до 5000 лв./2556,46 евро, а за юридическите лица санкцията е от 5 000 лв./2556,46 евро до 50 000 лв./25564,59 евро или временно лишаване от право да се упражнява определена професия или дейност.
Чл. 45а /Нов, приет с Решение № 182/29.08.2024 г./ 

(1) (Изменена с Решение № 289/19.12.2024 г.) За нарушаване на разпоредбите на чл. 20а от настоящата Наредба на водача се налага глоба от 200/102,26 евро до 500 лв./255,65 евро. Когато нарушението е извършено от малолетен или непълнолетен, глобата се налага на негов родител/настойник.

 (2) Размерът на глобата/имуществената санкция се определя от наказващия орган, според тежестта на нарушението и степента на виновност на нарушителя.

 (3) Административното наказание се налага, ако за конкретното нарушение не е предвидено по-тежко наказание от друг действащ нормативен акт."
Чл. 46. За нарушения на чл. 6 от тази наредба, на нарушителите се налага наказание по реда и в размерите определени в Закона за закрила на детето.

Чл. 47. /Нов - Решение №502/27.11.2025г., в сила от 01.01.2026г./ 
(1) За нарушения на глава четвърта „а" на нарушителите се налага глоба в размер от 19,56 лв./10 евро/ до 195,58 лв./100 евро/.
(2) При повторно нарушение се налага глоба в размер от 97,79 лв./50 евро/ до 488,96 лв./250 евро/."

ДОПЪЛНИТЕЛНИ РАЗПОРЕДБИ

§ 1.   По смисъла на тази Наредба:

1. "Централна градска част" - е пространството в град Нова Загора с граници улиците - ул."Св.Св.Кирил и Методий" -като северна граница; ул."Константин Фотинов" и ул. „Петър Бакалов”-като западна граница; ул."Христо Ботев"-като южна граница; ул."Братя Миладинови” - като източна граница.
2. "Маловажен случай" - е този, при който извършеното нарушение с оглед на липсата или незначителността на вредните последици или с оглед на други смекчаващи обстоятелства представлява по-ниска степен на обществена опасност в сравнение с обикновените случаи на нарушение от съответния вид;

3. "Повторно" е нарушението, което е извършено в едногодишен срок от влизане в сила на наказателното постановление, с което нарушителят е наказан за същото по вид нарушение.

4. "Придружител" - пълнолетно дееспособно лице, определено по надлежен ред от законния представител на детето или от други лица, които полагат грижи за детето, при които детето е настанено по реда на Закона за закрила на детето.

5. "Културни и увеселителни заведения" - театри, циркове, киносалони, музеи, художествени галерии, обредни домове, учебни и детски заведения, игрални и спортни зали, игрища и стадиони.

6. "Обществени места" са общодостъпни за всяко лице места, като обществен транспорт, заведения за хранене, търговски, спортни или развлекателни обекти, кина, театри, стадиони, зали и други.

7. "Други лица, които полагат грижи за детето" са семейство на роднини и близки или приемно семейство, при които детето е настанено по реда на чл. 26 от Закона за закрила на детето, както и останалите лица, при които детето пребивава по настоящ адрес.

§ 2. Настоящата Наредба е приета с Решение № 733 от 29.03.2011 г. на Общински съвет Нова Загора и влиза в сила в тридневен срок след публикуването й в средствата за масова информация и отменя действащата Наредба за опазването на обществения ред и ползването на публичната собственост в Община Нова Загора и е променена с Решение № 182/29.08.2024 г., Решение № 289/19.12.2024 г., Решение №502/27.11.2025г. на Общински съвет Нова Загора, което влиза в сила от 01.01.2026г. и Решение №651/30.07.2026г., което влиза в сила от деня на публикуването на Наредбата.
§ 3. (Нов, приет с Решение № 289/19.12.2024 г.) Въвеждане на еврото в Република България влиза в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, параграф 2 от Договора за функционирането на Европейския съюз, наричано по-нататък „Решение за приемане на еврото", и Регламент на Съвета на Европейския съюз, приет в съответствие с чл. 140, параграф 3 от Договора за функционирането на Европейския съюз. Официалният валутен курс на лева към еврото е неотменимо фиксираният валутен курс на лева към еврото, определен в Регламент на Съвета, приет в съответствие с чл. 140, параграф 3 от Договора за функционирането на Европейския съюз.

Сумите посочени в евро, влизат в сила от датата определена в Решение на Съвета на Европейския съюз.
ЗАКЛЮЧИТЕЛНА РАЗПОРЕДБА

към Наредба за изменение и допълнение на Наредбата за обществения ред и ползването на публичната собственост на  територията на община Нова Загора. 

(Решение № 502/27.11.2025 г. на Общински съвет Нова Загора)
§5. Наредбата влиза в сила от 01.01.2026 г.

Приложение №1 към чл. 21в, ал.3 /изм. с Реш. № 651/30.07.2026г./
[image: image1]Границите на зоните и броя на местата за „Служебен абонамент“ в гр. Нова Загора

Приложение №2 към чл. 21ж, ал.1 /Ново - Реш. №502/27.11.2025г., в сила от 01.01.2026г./
ДО 

КМЕТА НА 

          ОБЩИНА НОВА ЗАГОРА

ЗАЯВЛЕНИЕ

за използване на места за паркиране на ППС – „Служебен абонамент“

От  …………………………………………………………………………………………………
(посочете наименованието на юридическото лице, едноличния търговец)

ЕИК ……………………………..............................., адрес на управление на юридическото лице: гр./с. ……………………………………………….., община ……………………………,

област ………………………………. ул. (ж.к) ………………………………………………., 

тел. ……………………………………………., електронна поща ……………………………
ЮЛ/ЕТ се представлява от ……………………………………………………………………..

…………………………………………………………………………………………………..
(трите имена на представителя)

Заявявам желанието си да ползвам .............. броя места за паркиране на ППС - „Служебен абонамент“ пред търговски обект/офис с наименование.............................................., находящ се на адрес:..........................................................................................................................................................................................................................................................................................................,
(ж.к., бул., пл., ул., сграда, №, ex., ет., an.)

гр. Нова Загора, община Нова Загора, област Сливен,

Прилагам следните документи:

(отбележете със знак Х приложимото)

       Нотариален акт за собственост;

       Договор за наем;

       Други документи, удостоверяващи правното основание за ползване на обекта:

………………………………………………………………………………………………

Дата:………………………….




Заявител: ……………………….

